               ЕВРОПЕЙСКА КОМИСИЯ
            Брюксел, 12.4.2021
            COM(2021) 180 final
            2021/0096(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Регионалния управителен комитет на Транспортната общност по отношение на определени административни въпроси и въпроси, свързани с персонала на Транспортната общност

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за определяне на позицията, която трябва да се заеме от името на Европейския съюз в Регионалния управителен комитет, създаден съгласно Договора за създаване на Транспортната общност (ДТО), по отношение на предвиденото приемане от Регионалния управителен комитет на решения по редица административни въпроси: 1) възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност, 2) възстановяването на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение и 3) вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност.

               2.Контекст на предложението

               2.1.Договор за създаване на Транспортната общност

               Европейският съюз е страна по ДТО, който се прилагаше временно от 2017 г. и влезе в сила на 1 май 2019 г.
                  1
               .

               2.2.Регионален управителен комитет

               Регионалният управителен комитет е създаден съгласно член 24 от ДТО. Той отговаря за администрирането на ДТО и за осигуряването на правилното му изпълнение. За тази цел той отправя препоръки и взема решения в случаите, предвидени в ДТО. По-специално Регионалният управителен комитет:

               а) подготвя работата на Съвета на министрите;

               б) взема решения относно създаването на техническите комитети;

               в) отправя препоръки и взема решения в съответствие с ДТО;

               г) предприема съответните действия по отношение на новоприетите актове на ЕС, по-специално чрез преразглеждане на приложение I към ДТО;

               д) назначава директора на постоянния секретариат след консултация със Съвета на министрите;

               е) може да назначи един или повече заместник-директори на постоянния секретариат;

               ж) определя правилата за дейността на постоянния секретариат;

               з) може да преразгледа с решение размера на бюджетните вноски;

               и) приема годишния бюджет на ДТО;

               й) приема решение, с което се определят процедурите за изпълнение на бюджета, за представяне и одит на сметки и за проверка;

               к) взема решения по спорове, представени от договарящите страни;

               л) приема общи принципи в областта на достъпа до документи по отношение на документи, съхранявани от органи, които са създадени с ДТО или съгласно ДТО;

               м) приема годишни доклади относно изграждането на широкообхватната мрежа, които да бъдат представени на вниманието на Съвета на министрите;

               н) по отношение на някои актове на Съюза — установява сроковете и начините за транспониране от договарящите страни от Югоизточна Европа.

               2.3.Предвидени актове от Регионалния управителен комитет

               Регионалният управителен комитет трябва да приеме решения относно  1) възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност, 2) възстановяването на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение и 3) вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност.

               Предвижданите решения ще станат правно обвързващи за страните в съответствие с член 25, параграф 1 от ДТО.

               3.Позиция, която трябва да се заеме от името на Съюза

               Приемането на посочените решения от Регионалния управителен комитет е необходимо за прилагането на ДТО и за правилното управление на постоянния секретариат. Тъй като Съюзът е страна по ДТО, е необходимо да се установи позиция на Съюза.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Регионалният управителен комитет е орган, създаден по силата на споразумение, а именно ДТО.

               Актовете, които Регионалният управителен комитет има за задача да приеме, представляват актове с правно действие. В съответствие с член 30 от ДТО Регионалният управителен комитет е оправомощен да определи правилата за дейността на постоянния секретариат, по-специално за условията на работа на служителите на секретариата. Съгласно член 35 от ДТО Регионалният управителен комитет е оправомощен да приема решения, в които се определя процедурата за изпълнение на бюджета. По своята същност и по силата на международното право, уреждащо дейността на Регионалния управителен комитет, тези правила съдържат елементи, които засягат правната позиция на страните по ДТО, поради това и на Съюза. Следователно за тях трябва да се приеме, че са актове с правно действие.

               Предвидените актове не допълват, нито изменят институционалната рамка на ДТО.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               По отношение на предвиден акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание за решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Приложение в конкретния случай

               Предвидените актове са необходими за правилното функциониране на ДТО. От своя страна ДТО преследва цели и съдържа части, засягащи областите на автомобилния и железопътния транспорт, както и на транспорта по вътрешните водни пътища, които са видове транспорт, обхванати от член 91 от ДФЕС, както и в областта на морския транспорт — вид транспорт, обхванат от член 100, параграф 2 от ДФЕС. Поради хоризонталния си характер предвиденият акт се отнася до всички тези елементи.

               Следователно материалноправното основание на предложеното решение включва следните разпоредби: член 91 и член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 91 и член 100, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               В съответствие с член 25, параграф 2 от ДТО решенията на Регионалния управителен комитет се публикуват в Официален вестник на Европейския съюз.

               2021/0096 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в Регионалния управителен комитет на Транспортната общност по отношение на определени административни въпроси и въпроси, свързани с персонала на Транспортната общност

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91 и член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Договорът за създаване на Транспортната общност (ДТО) беше сключен от Съюза с Решение (ЕС) 2019/392 на Съвета
                  3
                и влезе в сила на 1 май 2019 г.

               (2)С оглед на администрирането и правилното изпълнение на ДТО в съответствие с член 24 от ДТО беше създаден Регионалният управителен комитет. В съответствие с членове 30 и 35 от ДТО Регионалният управителен комитет трябва да приеме правила за условията на труд на служителите на постоянния секретариат на Транспортната общност и за изпълнението на бюджета.

               (3)На заседанието си през май 2021 г. Регионалният управителен комитет трябва да приеме решения относно възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност, относно възстановяването на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение и относно вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност. Ако тези въпроси не бъдат разгледани по време на това заседание, приемането на посочените решения ще бъде насрочено за следващото заседание.

               (4)Целесъобразно е да се установи позицията, която трябва да се заеме от името на Съюза в рамките на Регионалния управителен комитет, тъй като тези решения са необходими за правилното функциониране на постоянния секретариат на Транспортната общност и ще бъдат обвързващи за Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в Регионалния управителен комитет, създаден с Договора за създаване на Транспортната общност, по отношение на приемането на правила за възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност, относно възстановяването на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение и относно вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност, се основава на съответните проекторешения на Регионалния управителен комитет, приложени към настоящото решение.

               Представителите на Европейския съюз в Регионалния управителен комитет могат да договарят незначителни промени в проекторешенията без допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2019/392 на Съвета от 4 март 2019 г. за сключване, от името на Европейския съюз, на Договора за създаване на Транспортната общност (OВ L 71, 13.3.2019 г., стр. 1).

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        Решение (ЕС) 2019/392 на Съвета от 4 март 2019 г. за сключване, от името на Европейския съюз, на Договора за създаване на Транспортната общност (OВ L 71, 13.3.2019 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 12.4.2021
            COM(2021) 180 final
            ПРИЛОЖЕНИЕ
            към
            Решение на Съвета
            относно позицията, която трябва да се заеме от името на Европейския съюз в Регионалния управителен комитет на Транспортната общност по отношение на определени административни въпроси и въпроси, свързани с персонала на Транспортната общност

               ПРОЕКТ НА

               РЕШЕНИЕ № 2021/
               НА РЕГИОНАЛНИЯ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ

               от...

               относно приемането на правила за възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност

               РЕГИОНАЛНИЯТ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ,

               като взе предвид Договора за създаване на Транспортната общност, и по-специално член 35 от него,

               РЕШИ:

               Член единствен

               Правилата за възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност, се съдържат в приложението.

                  За Регионалния управителен комитет:

                  Председател

               ПРИЛОЖЕНИЕ
                  Правила за възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност

               1.Приложно поле

               1.1.Настоящите правила се прилагат за участници, които са поканени на следните заседания на Транспортната общност:

               а)Съвета на министрите, Регионалния управителен комитет, техническите комитети, социалния форум;

               б)бюджетния комитет,

               в)работни групи, координационни групи и други работни органи, създадени с решенията или заключенията на Съвета на министрите, Регионалния управителен комитет;

               г)конференции, срещи, семинари и други форуми, организирани от постоянния секретариат на Транспортната общност във връзка с работната програма на Транспортната общност;

               д)срещи от различно естество, организирани в рамките на прилагането на Договора за създаване на Транспортната общност (дебати на високо равнище, семинари и др.);

               е)процедури за подбор за длъжности, публикувани от Транспортната общност (членове на комисията за подбор); или

               ж)процедури за подбор за длъжности, публикувани от Транспортната общност (кандидати).

               1.2.По принцип само по един представител на всяка страна бенефициер (министерство, регулаторен орган, агенция, организация и т.н.) отговаря на условията за възстановяване на разходите. При съвместни заседания на няколко комитета или работни групи директорът на постоянния секретариат на Транспортната общност („постоянния секретариат“) може да се отклони от това правило с мотивирано решение.

               1.3.Възстановяват се само разходите за пътуване и настаняване. Дневни надбавки не се изплащат в допълнение към горепосоченото.

               2.Разходи за пътуване

               2.1.Всички поканени участници имат право на възстановяване на своите разходи за пътуване от определеното в тяхната покана място (адрес на работното място или домашен адрес) до мястото на заседанието, при използване на най-подходящите транспортни средства с оглед на съответното разстояние. По принцип става въпрос за пътуване с влак, във втора класа, за разстояния, по-кратки от 400 km (в едната посока, в съответствие с официалното разстояние по железопътни линии), и пътуване със самолет в икономична класа за разстояния от 400 km или повече.

               2.2.Директорът на постоянния секретариат се стреми да гарантира организирането на заседанията по начин, който дава възможност на участниците да се възползват от най-икономичните пътни тарифи.

               2.3.Разходите за пътуване се възстановяват само след представяне на оригиналните придружаващи документи.

               2.4.Когато няма въздушен или железопътен транспорт, или той не е изгоден от гледна точка на разходите, се разрешава пътуване с автобус или лек автомобил.

               2.5.Разходите за пътуване с личен автомобил се възстановяват по тарифа от 0,22 EUR на km.

               2.6.Разходите за таксиметрови услуги се възстановяват само ако не е наличен местен транспорт.

               2.7.Разходите за пътуване се възстановяват до най-много 700 EUR.

               3.Настаняване

               3.1.Поканените участници, които трябва да прекарат една или повече нощи на мястото, където се провежда заседанието, поради факта, че времето за провеждане на заседанието не съответства на времето, в което има полети или влакове, имат право на възстановяване на разходите за настаняване до най-много 120 EUR за нощувка. Броят на нощувките не може да надвишава броя на дните за провеждане на заседанието + 1.

               3.2.Разходите за допълнителна нощувка могат по изключение да бъдат възстановени след предварително одобрение от директора на постоянния секретариат, ако удължаването на престоя би позволило на поканения участник да получи намаление на транспортните разходи, което е по-голямо от стойността на допълнителната нощувка.

               3.3.Възстановяват се само разходите за настаняване. Други разходи, свързани с престоя в хотела (интернет, телефон, фотокопиране, минибар, невключена закуска и др.), не се възстановяват.

               4.Закупуване на билети и настаняване

               4.1.По принцип поканените участници, определени в подточка 1.1, букви а)—д), сами правят резервации за пътуване и настаняване. Резервациите се правят възможно най-рано, за да може да се получи най-икономичната тарифа. Авансовото плащане на разходите, включително резервирането на пътуване и/или настаняване от постоянния секретариат на Транспортната общност, остава ограничено до изключителни случаи и е предмет на разпоредбите на точка 6.

               4.2.За участниците, определени в подточка 1.1, букви е) и ж), организирането на пътуването и настаняването се извършва от постоянния секретариат.

               5.Процедура за възстановяване

               5.1.Искането за възстановяване на разходи за пътуване се подава в електронен формат до постоянния секретариат най-късно 15 календарни дни след датата на съответното заседание.

               5.2.Използва се формулярът от допълнение 1. Искането се придружава от документи, доказващи направените разходи, а именно билети (включително билети за обществен транспорт) и фактури или — в случай на резервации онлайн, разпечатка на електронната резервация и бордните карти за пътуването на отиване. В представените документи трябва да е указана класата, в която е осъществено пътуването, разписанието на пътуването и заплатената сума. Не се възстановяват разходи, ако не е представен пълен набор от фактури.

               5.3.Всяка кореспонденция по въпроси, свързани с възстановяването на разходи, се изпраща писмено до: finance@transport-community.org

               5.4.Възстановяването се извършва само чрез банков превод.

               5.5.Възстановяването се извършва в евро по посочената банкова сметка на институцията или организацията, определила участника в заседанието. Прилага се обменният курс, валиден към датата на заседанието.

               5.6.Възстановяването може да се извърши по личната банкова сметка на поканения участник само при писмено искане от страна на институцията или организацията, определила участника.

               5.7.Банковите данни, които трябва да бъдат представени, съдържат следното: име на бенефициера (титуляря на сметката), адрес на титуляря на сметката, име на банката, номер на банковата сметка (IBAN), код SWIFT (BIC).

               6.Авансово плащане на разходи за пътуване и за настаняване

               6.1.Директорът на постоянния секретариат може да реши въз основа на отправено до него писмено искане от определящата институция или организация дали да се направи авансово плащане на разходите за пътуване и за настаняване на участниците, определени в подточка 1.1, букви а)—д).

               6.2.Искането за авансово плащане се подава писмено до постоянния секретариат на определената за целта електронна пощенска кутия finance@transport-community.org най-малко 21 календарни дни преди датата на заседанието. Използва се формулярът от допълнение 2. Ненавременното подаване на такова искане може да послужи като основание за отхвърляне на искането.

               6.3.След одобряване на искането и в съответствие с проекта на дневен ред на заседанието постоянният секретариат прави резервация за пътуването и за настаняването на съответния участник. Постоянният секретариат изпраща по електронна поща потвържденията за резервацията на билета и настаняването на поканения участник.

               6.4.Когато кандидатства за авансово плащане на разходите за пътуване, участникът се ангажира да участва в съответното заседание.

               6.5.Ако поканеният участник не е в състояние да участва в заседанието по причини, които не са пряко свързани с Транспортната общност, определилата го институция или организация обезщетява постоянния секретариат за разходите, направени във връзка с организирането на пътуването (напр. разходи за резервиране на билети, включително такси за анулиране и др.).

               7.Административни и заключителни разпоредби

               7.1.Директорът на постоянния секретариат отговаря за правилното прилагане на настоящите правила.

               7.2.Постоянният секретариат съхранява за срок от пет години записите, документите и доказателствата, свързани с възстановяването на разходите, включително документите, свързани с извънредни случаи.

               7.3.След тяхното приемане настоящите правила се оповестяват публично на интернет страницата на Транспортната общност.

               ДОПЪЛНЕНИЕ 1 — ИСКАНЕ ЗА ВЪЗСТАНОВЯВАНЕ НА РАЗХОДИ ЗА ПЪТУВАНЕ

                        1. ДАННИ ЗА ЗАСЕДАНИЕТО

                        Описание на заседанието:

                        Място:

                        Дата:
                              Брой дни:

                        2. УЧАСТНИК

                        ФАМИЛНО ИМЕ:
                              СОБСТВЕНО ИМЕ:

                        ИНСТИТУЦИЯ/ОРГАНИЗАЦИЯ:
                              ДЛЪЖНОСТ:

                        ДЪРЖАВА:

                        ЕЛЕКТРОННА ПОЩА:
                              ТЕЛ.:

                        3. БАНКОВИ ДАННИ — моля, посочете пълния IBAN и код SWIFT (BIC)

                        ИМЕ И АДРЕС НА ТИТУЛЯРЯ НА СМЕТКАТА (ИНСТИТУЦИЯТА): (моля, в това поле посочете името на титуляря/бенефициера на банковата сметка)

                        ИМЕ НА БАНКАТА

                        Номер на сметката

                        Код SWIFT (BIC)

                        IBAN

                        4. НАСТАНЯВАНЕ

                        Считано от:

                        До:

                        ДАТИ НА ПРЕСТОЙ

                        Общ брой нощувки в хотел (максимална ставка от 120 EUR/нощувка)

                        Моля, приложете копие от фактурата за настаняване в хотел.

                        5. РАЗХОДИ ЗА ПЪТУВАНЕ

                                 Самолет, влак, автобус на дълги разстояния, местен транспорт и др.

                                 ОТ

                                 ДО

                                 КЛАСА

                                 СУМА

                                 ВАЛУТА

                                 В EUR

                                 Маршрут

                        Продължете на отделен лист хартия, ако е необходимо. Моля, приложете копие от наличните касови бележки/фактури, включително бордните карти за полети/билети за влак/автобус.

                                 ЛЕК АВТОМОБИЛ

                                 От:

                                 До:

                                 До: (Връщане)

                                 Приложено доказателство за разстоянието (копие от маршрута от Google Maps или

                                 ViaMichelin.com или Rome2Rio.com, да се изпрати във формат PDF или JPG)

                                 Km в двете посоки:

                                 Общо EUR:

                                 ТАКСИМЕТРОВИ УСЛУГИ (ако не е наличен местен обществен транспорт) — изискват се касови бележки; необходима е допълнителна обосновка

                                 Сума

                                 Валута

                                 В EUR

                        ОБЩА ЗАЯВЕНА СУМА в ЕВРО:

                        Други забележки:

                        Потвърждавам, че настоящото искане за възстановяване на разходите за пътуване отразява вярно направените от мен разходи. Не съм получил (получила) и няма да получа възстановяване на тези разходи от други източници, нито съм включил (включила) разходи, които са платени или предстои да бъдат платени директно от друг източник.

                        Дата: ПОДПИС НА УЧАСТНИКА:

               ДОПЪЛНЕНИЕ 2 — ЗАЯВЛЕНИЕ ЗА АВАНСОВО ПЛАЩАНЕ НА РАЗХОДИ ЗА ПЪТУВАНЕ

                        1.Данни за пътуващия — моля, попълнете ВСИЧКИ полета, отбелязани със {*}

                        Фамилно име*:

                        Собствено име*:

                        Наименование на организацията/институцията*:

                        Длъжност:

                        Номер на паспорта* (необходим за целите на резервацията):

                        Телефонен номер за връзка:

                        Електронна поща:

                        Наименование и място на заседанието

                        Дати на заседанието:

                        От:

                        До:

                        Маршрут на пътуване:

                        Тръгване от:

                        Пристигане в:

                        2.Искане за резервация — моля, отбележете съответното поле

                        НАСТАНЯВАНЕ В ХОТЕЛ

                        ВАЖНИ УКАЗАНИЯ ЗА УЧАСТНИЦИТЕ:

                        •Настоящият формуляр служи като основа за организирането на пътуването, извършвано от постоянния секретариат на Транспортната общност от името на пътуващия. Той се одобрява предварително от прекия ръководител на пътуващия и се изпраща в сканиран вид на електронната пощенска кутия на постоянния секретариат: finance@transport-community.org

                        •Пътуващият носи цялата отговорност за точността на представените данни, както и за непълни или неверни данни, които могат да доведат до отмяна на пътуването, невъзможност за пътуване, промяна на данните за резервацията и/или допълнителни, свързани с това такси.

                        •Всички допълнителни разходи (напр. използване на минибар в хотела, такси за паркиране, допълнителни нощувки и т.н.) не се възстановяват.

                        •Пътникът е длъжен да съхранява всички бордни карти/билети за пътуването като доказателство за осъщественото пътуване и при връщане от него се изисква да изпрати сканираните копия на посочената по-горе електронна пощенска кутия.

                        •Постоянният секретариат организира пътуването в рамките на наличните оферти за пътуване и настаняване, които отговарят на ограниченията и ставките от правилата за възстановяване на разходите.

                        •Долуподписаният (долуподписаната) потвърждава, че е запознат (запозната) с клаузата за възстановяване, предвидена в приложимия правилник на Транспортната общност за възстановяване на разходите в съответната точка.  6.5: Ако поканеният участник не е в състояние да участва в заседанието по причини, които не са пряко свързани с Транспортната общност, определилата го институция или организация обезщетява постоянния секретариат за разходите, направени във връзка с организирането на пътуването (напр. разходи за резервиране на билети, включително такси за анулиране и др.).

                        Подпис на заявителя: _____________

                        Дата: _______

                        Одобрение от ръководителя на определящата участника институция/организация: ___________ Дата: ______

                        3.ЗА ВЪТРЕШНО ПОЛЗВАНЕ ОТ ПОСТОЯННИЯ СЕКРЕТАРИАТ НА ТРАНСПОРТНАТА ОБЩНОСТ

                        Прогнозни разходи (в EUR)

                         Наличие на бюджетни средства

                        Самолетен билет/билет за влак/автомобил

                        ДА  НЕ

                        Финансов директор/Счетоводител:

                        Настаняване

                        ОБЩО прогнозни разходи:

                         ОДОБРЕНИЕ ОТ ДИРЕКТОРА:

                         Одобрено  Не е одобрено

                        Бюджетно задължение №:

               ПРОЕКТ НА

               РЕШЕНИЕ № 2021/
               НА РЕГИОНАЛНИЯ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ

               от...

               относно приемането на правила за възстановяване на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение

               РЕГИОНАЛНИЯТ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ,

               като взе предвид Договора за създаване на Транспортната общност, и по-специално членове 30 и 35 от него,

               РЕШИ:

               Член единствен

               Правилата за възстановяване на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение се съдържат в приложението.

                  За Регионалния управителен комитет:

                  Председател

               Приложение

               Правила за възстановяване на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение

               1.Приложно поле

               1.1.Правилата се отнасят за:

               а)възстановяването на разходите за пътуване на персонала на постоянния секретариат на Транспортната общност при спазване на Правилника за персонала на Транспортната общност („персонала“), на техните съпрузи и на децата на издръжка на възраст между 2 и 18 години, които действително живеят в домакинството, при встъпване в длъжност и при прекратяване на трудовото правоотношение;

               б)възстановяването на разходите за преместване и складиране при встъпване в длъжност и при прекратяване на трудовото правоотношение на персонала;

               в)изплащането на надбавка за настаняване на персонала при встъпване в длъжност.

               2.Разходи за пътуване

               2.1.Разходите за пътуване се възстановяват при:

               а)встъпване в длъжност: от мястото на наемане до мястото на работа;

               б)прекратяване на трудовото правоотношение, от мястото на работа до мястото на произход, при условие че това включва промяна на основното местопребиваване и се извършва в срок от три години след датата на прекратяване на трудовото правоотношение.

               2.2.По принцип пътуването се осъществява с влак, във втора класа, за разстояния, по-кратки от 400 km (в едната посока, в съответствие с официалното разстояние по железопътни линии), и със самолет в икономична класа за разстояния от 400 km или повече.

               2.3.Разходите за свръхбагаж могат да бъдат възстановени до 10 kg на всеки пътник, отговарящ на условията за допустимост.

               2.4.Разходите за пътуване се възстановяват само след представяне на оригиналните придружаващи документи.

               2.5.Когато няма въздушен или железопътен транспорт, или той не е изгоден от гледна точка на разходите, се разрешава пътуване с автобус или лек автомобил.

               2.6.Разходите за пътуване с личен автомобил се възстановяват по тарифа от 0,22 EUR на km.

               2.7.Разходи за таксиметрови услуги не се възстановяват.

               3.Разходи по преместване

               3.1.Разходите, направени във връзка с пренасянето на мебели и лични вещи, включително разходите за застраховка срещу обичайните рискове (по-специално взлом, кражба, пожар и др.), се възстановяват след предварително разрешение от директора на постоянния секретариат на Транспортната общност при следните случаи:

               а)при встъпване в длъжност, не по-късно от една година след края на изпитателния срок: за преместване от обичайното местопребиваване до мястото на работа. Разходите за преместване, осъществено преди встъпването в длъжност на член на персонала, не се възстановяват;

               б)при прекратяване на трудовото правоотношение — при преместване от мястото на работа до мястото на произход или до място, което се намира на същото или на по-кратко разстояние.

               3.2.Разходите, които трябва да бъдат възстановени, представляват еднократна надбавка за преместване или действително направените разноски.

               3.3.Действително направените разходи, включително разходите за складиране за максимален срок от 60 дни и застраховката срещу обичайните рискове, се възстановяват в следните граници:

               а)8000 kg или 40 m3 за отговарящи на изискванията членове на персонала, които са придружавани до местоработата от поне един член на семейството си, който може да се е присъединил към тях по-късно, които пътуват за сметка на постоянния секретариат на Транспортната общност;

               б)4000 kg или 30 m3 за отговарящи на изискванията членове на персонала, които не са придружавани от членове на семейството си, които пътуват за сметка на постоянния секретариат на Транспортната общност;

               в)таванът за възстановяване на действително направените разходи за преместване е 6000 EUR.

               3.4.Транспортирането се извършва по суша или море, или по най-икономичния начин, определен от директора на постоянния секретариат на Транспортната общност, като се вземат предвид разходите, свързани с опаковане, поставяне в контейнери, качване в превозни средства, разопаковане, изваждане от контейнери и мита, ако има такива.

               3.5.От персонала се изисква да представи оферти от най-малко три дружества, извършващи услуги по преместване, за одобрение от постоянния секретариат на Транспортната общност.

               3.6.Еднократната надбавка за преместване е в размер на 30 % от основната заплата на члена на персонала, като максималният размер е 1500 EUR.

               4.Надбавка за настаняване

               4.1.Персоналът, който не е придружаван от членове на семейството си и пътува за сметка на постоянния секретариат, има право на надбавка за настаняване при назначаване, възлизаща на една месечна заплата.

               4.2.Персоналът, който е придружаван до местоработата от поне един член на семейството си, който може да се е присъединил по-късно, и който персонал пътува за сметка на постоянния секретариат на Транспортната общност, има право на надбавка за настаняване при назначаване, възлизаща на две месечни заплати, изплатени едновременно от постоянния секретариат на Транспортната общност.

               5.Административни и заключителни разпоредби

               5.1.Членовете на персонала информират постоянния секретариат на Транспортната общност дали техните разходи за пътуване и преместване и, когато е приложимо, тези на членовете на техните семейства, са частично или изцяло покрити от трета страна (напр. правителствени органи, субекта, отправил поканата, работодател на съпруга/съпругата, друг работодател и т.н.), в който случай постоянният секретариат на Транспортната общност възстановява или покрива само частта от разходите, която не се покрива от третата страна.

               5.2.Директорът на постоянния секретариат на Транспортната общност отговаря за правилното прилагане на настоящите правила.

               5.3.Постоянният секретариат на Транспортната общност съхранява за срок от пет години записите, документите и доказателствата, свързани с възстановяването на разходите за преместване и пътуване, както и с изплащането на надбавките за настаняване.

               5.4.Настоящите правила започват да се прилагат от деня след деня на приемането им от Регионалния управителен комитет.

               5.5.Персоналът, който е встъпил в длъжност преди приемането на настоящите правила, има право на възстановяване на разходите за пътуване и за преместване, както и на надбавка за настаняване, в съответствие с настоящите правила при представяне на придружаващи документи за действително направените разходи и до определените максимални размери.

               5.6.В зависимост от промените в цените директорът на постоянния секретариат на Транспортната общност може да предложи на Регионалния управителен комитет да преразгледа настоящите правила.

               5.7.След тяхното приемане настоящите правила се оповестяват публично на интернет страницата на Транспортната общност.

               ПРОЕКТ НА

               РЕШЕНИЕ № 2021/
               НА РЕГИОНАЛНИЯ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ

               от...

               относно приемането на правила относно вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност

               РЕГИОНАЛНИЯТ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ,

               като взе предвид Договора за създаване на Транспортната общност, и по-специално членове 30 и 35 от него,

               РЕШИ:

               Член единствен

               Правилата относно вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност се съдържат в приложението.

                  За Регионалния управителен комитет:

                  Председател

               Приложение

               Правила относно вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност

               1.Приложно поле

               1.1.Настоящите правила се прилагат за персонала на Транспортната общност при спазване на Правилника за персонала на Транспортната общност („персонала“).

               1.2.В съответствие с член 12, буква б) от Правилника за персонала на Транспортната общност с настоящите правила се определя вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала.

               2.Здравно осигуряване

               2.1.Персоналът отговаря за договарянето на подходяща здравноосигурителна схема от първия ден на назначаването. Персоналът информира писмено Транспортната общност за своята здравноосигурителна схема в срок от един месец след датата на назначаването му.

               2.2.Вноската на Транспортната общност за здравно осигуряване на персонала е 7,8 %, изчислена въз основа на средната основна заплата, изплатена от постоянния секретариат на Транспортната общност през предходния месец.

               3.Пенсионно осигуряване

               3.1.Персоналът отговаря за договарянето на подходяща пенсионна схема от първия ден на назначаването. Персоналът информира писмено Транспортната общност за своята пенсионна схема в срок от един месец след датата на назначаването му.

               3.2.Вноската на Транспортната общност в пенсионноосигурителната схема на член на персонала е 5 % от основната заплата на този член на персонала.

               4.Осигуряване за инвалидност и застраховка „Живот“

               4.1.Постоянният секретариат на Транспортната общност застрахова персонала в случай на нараняване, злополука, професионално заболяване, смърт или инвалидност, дължащи се на изпълнението на служебните му задължения.

               5.Осигуряване за безработица

               5.1.Персоналът отговаря за договарянето на подходящо осигуряване за безработица за своя сметка.

               6.Заключителни разпоредби

               6.1.Директорът на постоянния секретариат на Транспортната общност отговаря за правилното прилагане на настоящите правила.

               6.2.Настоящите правила се прилагат от [първия ден на календарния месец след приемането им].

               6.3.В зависимост от промените в цените директорът на постоянния секретариат на Транспортната общност може да предложи на Регионалния управителен комитет да преразгледа настоящите правила.

               6.4.След тяхното приемане настоящите правила се оповестяват публично на интернет страницата на Транспортната общност.


               ЕВРОПЕЙСКА КОМИСИЯ
            Брюксел, 5.8.2021
            COM(2021) 450 final
            2021/0254(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международния съвет по зърното по отношение на изменението на определението за „зърно“ или „зърна“ съгласно Конвенцията за търговията със зърно от 1995 г.

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Международния съвет по зърното във връзка с предвиденото добавяне на бобовите култури към определението за „зърно“ или „зърна“ съгласно Конвенцията за търговията със зърно от 1995 г.

               2.Контекст на предложението

               2.1.Конвенцията за търговията със зърно от 1995 г.

               С Конвенцията за търговията със зърно от 1995 г. (наричана по-долу „Конвенцията“) се цели да се задълбочи международното сътрудничество във всички аспекти на търговията със зърно, да се насърчи разширяването на международната търговия със зърно и да се осигури възможно най-свободно протичане на тази търговия. Освен това с Конвенцията се цели да се допринесе възможно най-пълно за стабилността на международните пазари на зърно в интерес на всички членове, да се засили продоволствената сигурност в световен мащаб и да се предостави форум за обмен на информация и обсъждане на въпросите и опасенията на членовете във връзка с търговията със зърно.

               Конвенцията е в сила от 1 юли 1995 г.

               Европейският съюз е страна по Конвенцията
                  1
               .

               2.2.Международен съвет по зърното

               Международният съвет по зърното („МСЗ“) е междуправителствена организация, която работи за постигането на целите по член 1 на Конвенцията. По-специално, МСЗ има за цел:

               ·да развива международното сътрудничество във всички аспекти на търговията със зърно;

               ·да насърчава разширяването, откритостта и справедливостта на международната търговия в сектора на зърнените храни;

               ·да съдейства за стабилността на международния пазар на зърнени храни, да повишава продоволствената сигурност в световен мащаб и да допринася за развитието на държавите, чиито икономики са силно зависими от търговските продажби на зърно.

               За постигането на тези цели се работи посредством подобряване на прозрачността на пазара чрез обмен на информация, анализ и консултации относно развитието на пазара на зърно и на политиката в тази област.

               Международният съвет по зърното има 30 членове, сред които са много от най-едрите производители и вносители на зърнени култури в света. Освен Европейският съюз, негови членове са Аржентина, Австралия, Канада, Египет, Индия, Япония, Русия, Украйна, Обединеното кралство и САЩ, наред с други държави. Китай и Бразилия, обаче, не са членове.

               30-те членове на МСЗ имат общо 2000 гласа.

               За бюджетните процедури (вж. член 11 от Конвенцията), т.е. за определянето на годишните вноски от членовете, през 2020—2021 година
                  2
                ЕС разполага с 371 гласа.

               За целите на вземането на решения, т.е. когато се провежда гласуване (вж. член 12 от Конвенцията), са разпределени 1000 гласа за 11-те членове износители (в това число 244-те гласа на Съюза) и 1000 гласа — за 19-те членове вносители. Трябва да се подчертае, че по принцип МСЗ работи с консенсус и много рядко се случва в действителност да бъде проведено гласуване.

               На заседанията на Международния съвет по зърното Европейският съюз се представлява от Европейската комисия. Държавите членки могат да присъстват на срещите на МСЗ, и по-специално на заседанията на Съвета по зърното.

               2.3.Предвиденият акт на Международния съвет по зърното

               На 14 май 2021 г. Международният съвет по зърното предложи бобовите култури да бъдат включени в определението за „зърно“ или „зърна“ по член 2, параграф 1, буква д) от Конвенцията („предвидения акт“). Предлага се решението на МСЗ да бъде взето чрез гласуване по пощата (т.е. писмена процедура) с краен срок 31 октомври 2021 г. В случай че нито един член на МСЗ не изпрати писмено възражение бобовите култури ще бъдат добавени към определението за „зърно“ или „зърна“ по член 2, параграф 1, буква д) от Конвенцията, считано от 1 ноември 2021 г.

               Съгласно предложението „лещата, сушеният грах, нахутът, сушеният фасул, други бобови култури и продуктите от тях се включват в определението за „зърно“ или „зърна“ по член 2, параграф 1, буква д) от Конвенцията за търговията със зърно от 1995 г.“.

               Целта на предвидения акт е да се даде възможност на Международния съвет по зърното да разшири обхвата на своята редовна работа, както е посочено в член 3 от Конвенцията, така че да включва и бобовите култури. По-специално редовните доклади, обменът на информация и специалните изследвания, посочени в член 3 от Конвенцията, следва да включват бобовите култури и техните продукти, считано от 1 ноември 2021 г. Членуващите правителства следва да си сътрудничат със Секретариата на МСЗ, като предоставят съответната информация за тези бобови култури и техните продукти.

               Въпреки че в Конвенцията не са определени специални правила относно процедурата за гласуване по пощата („писмена процедура“), в член 14 от Конвенцията относно вземането на решения в МСЗ не се изисква тези решения да бъдат вземани на заседание на МСЗ.

               3.Позиция, която трябва да се заеме от името на Съюза

                  Конвенцията за търговията със зърно от 1995 г. бе сключена от Европейския съюз с Решение 96/88/EO на Съвета
                     3
                   за срок до 30 юни 1998 г. и оттогава срокът на нейното действие редовно се удължава. В съответствие с член 33 от Конвенцията срокът на действие на Конвенцията се удължава всеки път с най-много две години. За последно срокът ѝ на действие беше удължен с решение на Международния съвет по зърното на 7 юни 2021 г. и тя продължава да е в сила до 30 юни 2023 г.

                  При сключването на Конвенцията определението за „зърно“ или „зърна“ по член 2, параграф 1, буква д) включваше следните продукти: „ечемик, царевица, просо, овес, ръж, сорго, тритикале и пшеница и техните продукти“.

                  След това през 2008 г. членовете на Международния съвет по зърното решиха да включат ориза и неговите продукти в определението за „зърно“ или „зърна“, считано от 1 юли 2009 г. Освен това определението за „зърно“ или „зърна“ беше допълнително разширено, считано от 1 юли 2013 г., за да включи и различни маслодайни семена, а именно копра, семена от памук, палмистови ядки, фъстъци, семена от репица/рапица, семена от соя и семена от слънчоглед и техните продукти.

                  Европейският съюз винаги е бил активен член на МСЗ и е подкрепял разширяването на обхвата на работата на МСЗ във връзка с анализа на развитието на пазара и на търговията и по отношение на бобовите култури. Досега това беше правено ad hoc, при условие че годишната работна програма на МСЗ биваше одобрена.

               Целта на настоящото предложение е Съветът да упълномощи Комисията да гласува от името на Европейския съюз за добавяне на бобовите култури към определението за „зърно“ или „зърна“ по член 2, параграф 1, буква д) от Конвенцията, считано от 1 ноември 2021 г. Официалното решение на Международния съвет по зърното относно предложението ще бъде взето чрез писмена процедура (гласуване по пощата), като крайният срок е 31 октомври 2021 г.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  4
               .

               4.1.2.Приложение в конкретния случай

               Предвиденият акт на Международния съвет по зърното изменя Конвенцията като разширява определението за „зърно“ или „зърна“ по член 2, параграф 1, буква д) от Конвенцията, която представлява международно споразумение с обвързваща сила за Съюза. Поради това предвиденият акт има правно действие.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с търговията със селскостопански продукти.

               Поради това материалноправното основание за предложеното решение е член 207, параграф 3, първа алинея от ДФЕС.

               4.3.Заключение

               Правното основание за предложеното решение следва да бъде член 207, параграф 3, първа алинея от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като актът на Международния съвет по зърното ще измени Конвенцията като добави бобовите култури към определението за „зърно“ или „зърна“ по член 2, параграф 1, буква д), е целесъобразно решението на Съвета да бъде публикувано в Официален вестник на Европейския съюз след приемането му.

               2021/0254 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Международния съвет по зърното по отношение на изменението на определението за „зърно“ или „зърна“ съгласно Конвенцията за търговията със зърно от 1995 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за търговията със зърно от 1995 г. („Конвенцията“) бе сключена от Съюза с Решение 96/88/ЕО на Съвета
                  5
                и влезе в сила на 1 юли 1995 г. Конвенцията бе сключена за период от три години.

               (2)В член 2, параграф 1, буква д) от Конвенцията се определя значението на понятието „зърно“ или „зърна“ за целите на Конвенцията. Членовете на Международния съвет по зърното могат да решат да изменят това определение в съответствие с член 32 от Конвенцията.

               (3)На 14 май 2021 г. Секретариатът на Международния съвет по зърното предложи бобовите култури да бъдат добавени към определението за „зърно“ или „зърна“ по член 2, параграф 1, буква д) от Конвенцията, считано от 1 ноември 2021 г. Съгласно предложението „лещата, сушеният грах, нахутът, сушеният фасул, други бобови култури и продуктите от тях се включват в определението за „зърно“ или „зърна“ по член 2, параграф 1, буква д) от Конвенцията за търговията със зърно от 1995 г.“
                  6
               .

               (4)Целесъобразно е да се установи позицията, която трябва да се заеме от името на Съюза в рамките на Международния съвет по зърното по отношение на изменението на определението за „зърно“ или „зърна“ по член 2, параграф 1, буква д) от Конвенцията, тъй като разширяването на продуктовия обхват на Международния съвет по зърното чрез добавяне на бобовите култури към определението за „зърно“ или „зърна“ е в интерес на Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Международния съвет по зърното, е да се гласува в подкрепа на изменението на член 2, параграф 1, буква д) от Конвенцията за търговията със зърно, като бобовите култури се добавят към определението за „зърно“ или „зърна“ в съответствие с предложението, представено от Секретариата на Международния съвет по зърното на 14 май 2021 г.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 21, 27.1.1996 г., стр. 47.

                     (2)

                        Работата на Международния съвет по зърното е организирана въз основа на финансова година, която продължава от 1 юли до 30 юни.

                     (3)

                        ОВ L 21, 27.1.1996 г., стр. 47.

                     (4)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 63 и 64.

                     (5)

                        Решение 96/88/ЕО на Съвета от 19 декември 1995 г. относно одобряването от Европейската общност на Конвенцията за търговията със зърно и Конвенцията за продоволствената помощ, които съставляват Международното споразумение за зърното от 1995 г. (ОВ L 21, 27.1.1996 г., стр. 47).

                     (6)

                        Международен съвет по зърното, GC53/3 от 14 май 2021 г., приложение 1.


               ЕВРОПЕЙСКА КОМИСИЯ
            Брюксел, 1.9.2021
            COM(2021) 499 final
            2021/0282(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи  (Програма LIFE)
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза в рамките на Съвместния комитет на ЕИП във връзка с предвиденото приемане на решението на Съвместния комитет за изменение на Протокол 31 към Споразумението за ЕИП относно сътрудничеството в специфични области извън четирите свободи

               2.Контекст на предложението

               2.1.Споразумението за ЕИП

               Споразумението за Европейското икономическо пространство („Споразумението за ЕИП“) гарантира равни права и задължения в рамките на вътрешния пазар за гражданите и икономическите оператори в ЕИП. В него се предвижда включването на законодателство на ЕС, обхващащо четирите свободи, в тридесетте държави от ЕИП, включващи държавите — членки на ЕС, Норвегия, Исландия и Лихтенщайн. Освен това Споразумението за ЕИП обхваща сътрудничеството в други важни области, като научноизследователската и развойната дейност, образованието, социалната политика, околната среда, защитата на потребителите, туризма и културата, наричани заедно „съпътстващи и хоризонтални“ политики. Споразумението влезе в сила на 1 януари 1994  г. Европейският съюз заедно със своите държави членки е страна по Споразумението.

               2.2.Съвместен комитет на ЕИП

               Съвместният комитет на ЕИП отговаря за управлението на Споразумението за ЕИП. Той е форум за обмен на мнения, свързани с функционирането на Споразумението за ЕИП. Той приема решенията си с консенсус.  В съответствие с Договора от Лисабон отговорност за координиране от страна на ЕС на въпросите, свързани с ЕИП, има Европейската служба за външна дейност.

               2.3.Предвиденият акт на Съвместния комитет на ЕИП

               Очаква се Съвместният комитет на ЕИП да приеме решението на Съвместния комитет на ЕИП („предвидения акт“) във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи.

               Целта на предвидения акт е да се разшири сътрудничеството между договарящите се страни по Споразумението за ЕИП, така че да включва участието на членуващите в ЕИП държави от ЕАСТ в Програмата за околната среда и действията по климата (LIFE). Поради това Регламент (ЕС) 2021/783 на Европейския парламент и на Съвета от 29 април 2021 г. за създаване на тази програма и за отмяна на Регламент (ЕС) № 1293/2013
                  1
                следва да бъде включен в Споразумението за ЕИП.

                  Тъй като Лихтенщайн и Норвегия не заявиха интерес за участие в Програмата LIFE, проектът на решение на Съвместния комитет на ЕИП се отнася само до Исландия.

               В съответствие с бюджетната политика на ЕС всяко участие в дейност на ЕС може да бъде осъществено само след като бъде платена съответната сума за финансово участие. Плащането обаче може да се извърши, след като настоящият проект на решение на Съвета бъде приет и последващата покана на ЕС за внасяне на средства, отправена от Европейската комисия, бъде представена на членуващите в ЕИП държави от ЕАСТ.

               Ето защо, за да се покрие периодът между 1 януари 2021 г. и получаването на съответното плащане, проектът на решение на Съвместния комитет следва да се прилага с обратно действие от 1 януари 2021 г. Обратното действие не засяга правата и задълженията на съответните лица и е в съответствие с принципа на оправданите правни очаквания.

               Предвиденият акт ще бъде обвързващ за страните в съответствие с членове 103 и 104 от Споразумението за ЕИП.

               3.Позиция, която трябва да се заеме от името на Съюза

               Комисията представя проекта на решение на Съвместния комитет на ЕИП пред Съвета, който да го приеме като позиция на Съюза. Комисията се надява да има възможност да го представи пред Съвместния комитет на ЕИП възможно най-скоро.

               Съдържанието и естеството на проекта на приложеното решение на Съвместния комитет на ЕИП надхвърлят това, което може да се счита за чисто технически корекции по смисъла на Регламент № 2894/94 на Съвета. Поради това позицията на Съюза следва да бъде определена от Съвета.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат задължителен характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Съвместният комитет на ЕИП е орган, създаден със споразумение, а именно Споразумението за ЕИП. Актът, който Съвместният комитет на ЕИП има за задача да приеме, представлява акт с правно действие. Предвиденият акт ще бъде задължителен по силата на международното право в съответствие с членове 103 и 104 от Споразумението за ЕИП.

               Предвиденият акт не допълва, нито изменя институционалната рамка на Споразумението. Поради това процесуалноправното основание за предложеното решение е член 218, параграф 9 от ДФЕС във връзка с член 1, параграф 3 от Регламент (ЕО) № 2894/94 на Съвета относно условията за прилагане на Споразумението за Европейското икономическо пространство.

               4.2.Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на това, което се изисква от основната или преобладаващата цел или част.

               4.2.2.Приложение в конкретния случай

               Материалноправното основание на предложеното решение съответства на материалноправното основание на правния акт, който се включва в Споразумението за ЕИП с предложеното решение. Програмата LIFE се основава на член 192, параграф 1 от ДФЕС, дял XX „Околна среда“. Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС и член 1, параграф 3 от Регламент № 2894/94 на Съвета относно условията за прилагане на Споразумението за Европейското икономическо пространство.

               5.Отражение върху бюджета

                  Исландия ще участва финансово в бюджета на Съюза. Точният размер на участието ще бъде определен в съответствие с разпоредбите на Споразумението за ЕИП, след като настоящият проект на решение на Съвета бъде приет.

               6.Публикуване на предвидения акт

               Тъй като с акта на Съвместния комитет на ЕИП ще се измени Протокол 31 към Споразумението за ЕИП относно сътрудничеството в специфични области извън четирите свободи, е целесъобразно той да бъде публикуван в Официален вестник на Европейския съюз след приемането му.

               2021/0282 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

                  (Програма LIFE)

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 от ДФЕС във връзка с член 218, параграф 9 от него,

               като взе предвид Регламент (ЕО) 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 към Споразумението за ЕИП, който съдържа разпоредби относно сътрудничеството в специфични области извън четирите свободи.

               (3)Регламент (ЕС) 2021/783 на Европейския парламент и на Съвета
                  5
                следва да бъде включен в Споразумението за ЕИП.

               (4)Поради това Протокол 31 (относно сътрудничеството в специфични области извън четирите свободи) към Споразумението за ЕИП следва да бъде съответно изменен.

               (5)Ето защо позицията на Съюза в Съвместния комитет на ЕИП следва да се основава на проекта на решение на Съвместния комитет на ЕИП, посочен в приложението към настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на Протокол 31 (относно сътрудничеството в специфични области извън четирите свободи) към Споразумението за ЕИП, се основава на проекта на решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OB L 172, 17.5.2021 г., стр. 53.

                     (2)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, точки 61—64.

                     (3)

                        ОВ L 305, 30.11.1994 г., стр. 6—8.

                     (4)

                        ОВ L 1, 3.1.1994 г., стр. 3.

                     (5)

                        Регламент (ЕС) 2021/783 на Европейския парламент и на Съвета от 29 април 2021 г. за създаване на Програма за околната среда и действията по климата (LIFE) и за отмяна на Регламент (ЕС) № 1293/2013 (ОВ L 172, 17.5.2021 г., стр. 53).

    ---documentbreak---

               ЕВРОПЕЙСКА КОМИСИЯ
            Брюксел, 1.9.2021
            COM(2021) 499 final
            ПРИЛОЖЕНИЕ
            към
            Предложението за РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи  (Програма LIFE)

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № […]

               от […]

               за изменение на Протокол 31 към Споразумението за ЕИП относно сътрудничеството в специфични области извън четирите свободи

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,

               като има предвид, че:

               (1)Целесъобразно е да се разшири сътрудничеството между договарящите се страни по Споразумението за ЕИП, така че да включва Регламент (ЕС) 2021/783 на Европейския парламент и на Съвета от 29 април 2021 г. за създаване на Програма за околната среда и действията по климата (LIFE) и за отмяна на Регламент (ЕС) 1293/2013
                  1
               .

               (2)Целесъобразно е участието на държавите от ЕАСТ в дейностите, произтичащи от Регламент (ЕС) 2021/783, да започне от 1 януари 2021 г., независимо от това кога е прието настоящото решение и дали изпълнението на евентуалните конституционни изисквания за настоящото решение е нотифицирано след 10 юли 2021 г.

               (3)Образуванията, установени в държавите от ЕАСТ, следва да имат право да участват в дейности, които започват да се изпълняват преди влизането в сила на настоящото решение. Разходите, направени за такива дейности, които започват да се изпълняват след 1 януари 2021 г., могат да се считат за допустими при същите условия като за разходите, извършени от субекти, установени в държавите — членки на ЕС, при условие че настоящото решение влезе в сила преди края на въпросната дейност.

               (4)Условията за участие на държавите от ЕАСТ и техните институции, предприятия, организации и граждани в програми на Европейския съюз са определени в Споразумението за ЕИП, и по-специално в член 81 от него.

               (5)Поради това Протокол 31 към Споразумението за ЕИП следва да бъде съответно изменен, за да се създадат условия за започването на това разширено сътрудничество от 1 януари 2021 г.,

               ПРИЕ НАСТОЯЩОТО РЕШЕНИЕ:

               Член 1

               В член 3, параграф 7 от Протокол 31 към Споразумението за ЕИП се добавя следната буква:

               „е)актове на Общността, които пораждат действие от 1 януари 2021 г.:

               —32021 R 0783: Регламент (ЕС) 2021/783 на Европейския парламент и на Съвета от 29 април 2021 г. за създаване на Програма за околната среда и действията по климата (LIFE) и за отмяна на Регламент (ЕС) № 1293/2013 (ОВ L 172, 17.5.2021 г., стр. 53).

               Разходите, направени за дейности, чието изпълнение започва след 1 януари 2021 г., могат да се считат за допустими от датата на започване на дейността, определена в съответното споразумение за отпускане на безвъзмездни средства или съответното решение за отпускане на безвъзмездни средства, при заложените в него условия, при условие че Решение на Съвместния комитет на ЕИП № XX/2021 от хх 2021 г. [настоящото решение] влезе в сила преди приключването на дейността.

               Лихтенщайн и Норвегия се освобождават от участие в програмата и от финансов принос към нея.“

               Член 2

               Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП
                  2*.

               То се прилага от 1 януари 2021 г.

               Член 3

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  […]

                  Секретари

                  на Съвместния комитет на ЕИП

                  […]

                     (1)

                        OB L 172, 17.5.2021 г., стр. 53.

                     (2)
                  *
                        [Без отбелязани конституционни изисквания.] [С отбелязани конституционни изисквания.]


               ЕВРОПЕЙСКА КОМИСИЯ
            Брюксел, 2.9.2021
            COM(2021) 533 final
            2021/0284(NLE)
            Предложение за
            РЕШЕНИЕ НА СЪВЕТА
            за позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (програма „ЕС в подкрепа на здравето“)
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза в рамките на Съвместния комитет на ЕИП във връзка с предвиденото приемане на решението на Съвместния комитет за изменение на Протокол 31 към Споразумението за ЕИП относно сътрудничеството в специфични области извън четирите свободи

               2.Контекст на предложението

               2.1.Споразумението за ЕИП

               Споразумението за Европейското икономическо пространство („Споразумението за ЕИП“) гарантира равни права и задължения в рамките на вътрешния пазар за гражданите и икономическите оператори в ЕИП. В него се предвижда включването на законодателство на ЕС, обхващащо четирите свободи, в тридесетте държави от ЕИП, включващи държавите — членки на ЕС, Норвегия, Исландия и Лихтенщайн. Освен това Споразумението за ЕИП обхваща сътрудничеството в други важни области, като научноизследователската и развойната дейност, образованието, социалната политика, околната среда, защитата на потребителите, туризма и културата, наричани заедно „съпътстващи и хоризонтални“ политики. Споразумението влезе в сила на 1 януари 1994 г. Европейският съюз заедно със своите държави членки е страна по Споразумението.

               2.2.Съвместен комитет на ЕИП

               Съвместният комитет на ЕИП отговаря за управлението на Споразумението за ЕИП. Той е форум за обмен на мнения, свързани с функционирането на Споразумението за ЕИП. Той приема решенията си с консенсус. В съответствие с Договора от Лисабон отговорност за координиране от страна на ЕС на въпросите, свързани с ЕИП, има Европейската служба за външна дейност.

               2.3.Предвиденият акт на Съвместния комитет на ЕИП

               Очаква се Съвместният комитет на ЕИП да приеме решението на Съвместния комитет на ЕИП („предвидения акт“) във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи.

               Целта на предвидения акт е да се разшири сътрудничеството между договарящите се страни по Споразумението за ЕИП, за да се включи участието на членуващите в ЕИП държави от ЕАСТ в програмата за действията на Съюза в областта на здравето („програма „ЕС в подкрепа на здравето“) за периода 2021—2027 г. Следователно Регламент (ЕС) 2021/522 на Европейския парламент и на Съвета от 24 март 2021 г. за създаване на програма за действията на Съюза в областта на здравето (програма „ЕС в подкрепа на здравето“) за периода 2021—2027 г. и за отмяна на Регламент (ЕС) № 282/2014
                  1
                следва да бъде включен в Споразумението за ЕИП.

                  Тъй като Лихтенщайн не заяви интерес за участие в програмата „ЕС в подкрепа на здравето“, проектът на решение на Съвместния комитет на ЕИП се отнася само за Норвегия и Исландия.

               В съответствие с бюджетната политика на ЕС всяко участие в дейност на ЕС може да бъде осъществено само след като бъде изплатена съответната сума за финансово участие. Плащането обаче може да се извърши, след като настоящият проект на решение на Съвета бъде приет и последващата покана на ЕС за внасяне на средства, отправена от Европейската комисия, бъде представена на членуващите в ЕИП държави от ЕАСТ.

               Ето защо, за да се покрие периодът между 1 януари 2021 г. и получаването на съответното плащане, проектът на решение на Съвместния комитет следва да се прилага с обратно действие от 1 януари 2021 г. Обратното действие не засяга правата и задълженията на съответните лица и е в съответствие с принципа на оправданите правни очаквания.

               Предвиденият акт ще бъде обвързващ за страните в съответствие с членове 103 и 104 от Споразумението за ЕИП.

               3.Позиция, която да се заеме от името на Съюза

               Комисията представя проекта на решение на Съвместния комитет на ЕИП пред Съвета, който да го приеме като позиция на Съюза. Комисията се надява да има възможност да го представи пред Съвместния комитет на ЕИП възможно най-скоро.

               Съдържанието и естеството на проекта на приложеното решение на Съвместния комитет на ЕИП надхвърлят това, което може да се счита за чисто технически адаптации по смисъла на Регламент (ЕО) № 2894/94 на Съвета. Поради това позицията на Съюза следва да бъде определена от Съвета.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат задължителен характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Съвместният комитет на ЕИП е орган, създаден със споразумение, а именно Споразумението за ЕИП. Актът, който Съвместният комитет на ЕИП има за задача да приеме, представлява акт с правно действие. Предвиденият акт ще бъде задължителен по силата на международното право в съответствие с членове 103 и 104 от Споразумението за ЕИП.

               Предвиденият акт не допълва, нито изменя институционалната рамка на Споразумението. Поради това процесуалноправното основание за предложеното решение е член 218, параграф 9 от ДФЕС във връзка с член 1, параграф 3 от Регламент (ЕО) № 2894/94 на Съвета относно условията за прилагане на Споразумението за Европейското икономическо пространство.

               4.2.Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на това, което се изисква от основната или преобладаващата цел или част.

               4.2.2.Приложение в конкретния случай

               Материалноправното основание на предложеното решение съответства на материалноправното основание на правния акт, който той включва в Споразумението за ЕИП. Програмата „ЕС в подкрепа на здравето“ се основава на член 168, параграф 5 от ДФЕС, дял XIV „Обществено здраве“. Поради това материалноправното основание за предложеното решение е член 168, параграф 5 от ДФЕС.

               4.3.Заключение

               Правното основание за предложеното решение следва да бъде член 168, параграф 5 от ДФЕС във връзка с член 218, параграф 9 от ДФЕС и член 1, параграф 3 от Регламент (ЕО) № 2894/94 на Съвета относно условията за прилагане на Споразумението за Европейското икономическо пространство.

               5.Отражение върху бюджета

                  Исландия и Норвегия участват финансово в бюджета на Съюза. Точният размер на участието ще бъде определен в съответствие с разпоредбите на Споразумението за ЕИП, след като настоящият проект на решение на Съвета бъде приет.

               6.Публикуване на предвидения акт

               Тъй като с акта на Съвместния комитет на ЕИП ще се измени Протокол 31 към Споразумението за ЕИП относно сътрудничеството в специфични области извън четирите свободи, е целесъобразно той да бъде публикуван в Официален вестник на Европейския съюз след приемането му.

               2021/0284 (NLE)

               Предложение за

               РЕШЕНИЕ НА СЪВЕТА

               за позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

                  (програма „ЕС в подкрепа на здравето“)

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 168, параграф 5 от ДФЕС във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 към Споразумението за ЕИП, който съдържа разпоредби относно сътрудничеството в специфични области извън четирите свободи.

               (3)Регламент (ЕС) 2021/522 на Европейския парламент и на Съвета
                  5
                следва да бъде включен в Споразумението за ЕИП.

               (4)Поради това Протокол 31 (относно сътрудничеството в специфични области извън четирите свободи) към Споразумението за ЕИП следва да бъде съответно изменен.

               (5)Следователно позицията на Съюза в Съвместния комитет на ЕИП следва да се основава на проекта на решение на Съвместния комитет на ЕИП, посочен в приложението към настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на Протокол 31 (относно сътрудничеството в специфични области извън четирите свободи) към Споразумението за ЕИП, се основава на проекта на решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L 107, 26.3.2021 г., стр. 1.

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        ОВ L 305, 30.11.1994 г., стр. 6—8.

                     (4)

                        ОВ L 1, 3.1.1994 г., стр. 3.

                     (5)

                        Регламент (ЕС) 2021/522 на Европейския парламент и на Съвета от 24 март 2021 г. за създаване на програма за действията на Съюза в областта на здравето (програма „ЕС в подкрепа на здравето“) за периода 2021—2027 г. и за отмяна на Регламент (ЕС) № 282/2014 (ОВ L 107, 26.3.2021 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 2.9.2021
            COM(2021) 533 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            за позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи(програма „ЕС в подкрепа на здравето“)

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от [...] година

               за изменение на Протокол 31 към Споразумението за ЕИП относно сътрудничеството в специфични области извън четирите свободи

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,

               като има предвид, че:

               (1)Целесъобразно е да се разшири сътрудничеството между договарящите се страни по Споразумението за ЕИП, за да се включи Регламент (ЕС) 2021/522 на Европейския парламент и на Съвета от 24 март 2021 г. за създаване на програма за действията на Съюза в областта на здравето (програма „ЕС в подкрепа на здравето“) за периода 2021—2027 г. и за отмяна на Регламент (ЕС) № 282/2014
                  1
               .

               (2)Целесъобразно е участието на държавите от ЕАСТ в дейностите, произтичащи от Регламент (ЕС) 2021/522, да започне от 1 януари 2021 г., независимо от това кога е прието настоящото решение и дали изпълнението на евентуалните конституционни изисквания за настоящото решение е нотифицирано след 10 юли 2021 г.

               (3)Образуванията, установени в държавите от ЕАСТ, следва да имат право да участват в дейности, които започват да се изпълняват преди влизането в сила на настоящото решение. Разходите, направени за такива дейности, които започват да се изпълняват след 1 януари 2021 г., могат да се считат за допустими при същите условия като за разходите, извършени от субекти, установени в държавите — членки на ЕС, при условие че настоящото решение влезе в сила преди края на въпросното действие.

               (4)Условията за участие на държавите от ЕАСТ и техните институции, предприятия, организации и граждани в програми на Европейския съюз са определени в Споразумението за ЕИП, и по-специално в член 81 от него.

               (5)Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2021 г.,

               ПРИЕ НАСТОЯЩОТО РЕШЕНИЕ:

               Член 1

               В член 16, параграф 1 от Протокол 31 към Споразумението за ЕИП се добавя следното тире:

               „—32021 R 0522: Регламент (ЕС) 2021/522 на Европейския парламент и на Съвета от 24 март 2021 г. за създаване на програма за действията на Съюза в областта на здравето (програма „ЕС в подкрепа на здравето“) за периода 2021—2027 г. и за отмяна на Регламент (ЕС) № 282/2014 (ОВ L 107, 26.3.2021 г., стр. 1).

               Разходите, направени за дейности, чието изпълнение започва след 1 януари 2021 г., могат да се считат за допустими от датата на започване на дейността, определена в съответното споразумение за отпускане на безвъзмездни средства или съответното решение за отпускане на безвъзмездни средства, при заложените в него условия, при условие че Решение на Съвместния комитет на ЕИП № XX/2021 от хх 2021 г. [настоящото решение] влезе в сила преди приключването на дейността.

               Лихтенщайн се освобождава от участие в програмата и от финансов принос към нея.“

               Член 2

               Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП
                  2*.

               То се прилага от 1 януари 2021 г.

               Член 3

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  [...]

                  Секретари

                  на Съвместния комитет на ЕИП

                  [...]

                     (1)

                        OB L 107, 26.3.2021 г., стр. 1.

                     (2)
                  *
                        [Без отбелязани конституционни изисквания.] [С отбелязани конституционни изисквания.]